Mange nordmenn drømmer om et hvitt smil og hvite tenner. Tenner blir ofte misfarget av diverse matvarer og drikkevarer som kaffe, vin eller te, samt bruk av snus eller sigaretter. Mange vegrer seg for å smile i offentlighet dersom tennene er misfarget, og ønsker derfor å bleke tennene.

Men hva vil det egentlig si å bleke tennene? Og hvordan kan det gjøres? Vi skal nå se nærmere på viktige prinsipper når det kommer til tannbleking.

Hva er tannbleking?

Enkelt forklart handler tannbleking om å gjenskape eller bevare tennenes naturlige hvithet. Dette gjøres som regel ved å ta i bruk den fargeløse, kjemiske forbindelsen hydrogenperoksid (H2O2), som benyttes som blekemiddel til en rekke formål.

Både ull, silke, papir, tenner, oljemalerier og lignende blekes med denne forbindelsen. Hydrogenperoksid har kraftige oksiderende egenskaper, og finnes i flere ulike konsentrasjoner. Selve tannblekingen kan beskrives som en kjemisk renseprosess som virker på tennenes ytterlag.

Frie radikaler som dannes av hydrogenperoksid vil bryte ned eller oksidere større fargemolekyler som gir gulskjær på tennene. Dette resulterer i fargemolekyler av mindre størrelse, samt en lysere farge på tennene.

Blekemidler til tennene som inneholder en konsentrasjon av hydrogenperoksid på mellom 0,2 og 6 % kan kun selges hos tannleger. Inneholder tannblekemiddelet en hydrogenperoksid-konsentrasjon på mer enn 6 %, er det ikke tillatt å selge middelet her til lands – ikke engang hos tannleger.